Iohannis a discutat cu o delegație a Congresului SUA despre măsurile luate de România după interferența străină în alegeri
Președintele Klaus Iohannis a primit, luni la Palatul Cotroceni, o delegație condusă de Christopher Coons, membru al Congresului Statelor Unite ale Americii, senator democrat din partea statului Delaware. Printre alte subiecte abordate, șeful statului a prezentat, în contextul desfășurării alegerilor prezidențiale în țara noastră, măsurile luate de statul român ca urmare a interferențelor străine în procesele democratice și a intensificării atacurilor hibride.